**NAZIV PROJEKTA: „Dobrimir“**

Namijenjeno: učenicima 1. razreda

Vrijeme realizacije projekta: cijelo 2. polugodište prvoga razreda

Cilj: Poštivati pravila ponašanja koja smo sami odredili.

Zadatci:

* zabilježiti koja ćemo ponašanja učenika pratiti u projektu
* dati projektu ime
* dogovoriti način praćenja: znakovi tijekom tjedna, znakovi na kraju tjedna
* upoznati roditelje sa zadatkom projekta i načinom praćenja ponašanja učenika
* razvijati kod učenika navike donošenja pribora za rad u nastavi
* poštivati norme pristojnoga ponašanja prema suučenicima i odraslima
* razvijati naviku pisanja domaćih zadaća
* poštivati prava druge djece – pravo na neometano učenje
* redovito dolaženje na nastavu i nastavne sate
* pravilno se odnositi prema školskoj imovini i imovini druge djece

Tijek rada:

Napomena: 1. – 6. aktivnost projekta provesti na početku 2. polugodišta 1. razreda na Satu razrednika – blok sat

1. aktivnost: Najava projekta

Učenicima je najavljen projekt u kojemu ćemo pratiti odnos prema radu, drugoj djeci, odnos prema odraslima, odnos prema imovini drugih učenika (školskom priboru, torbama, odjeći i obući…) te školskoj imovini (školske klupe, ploča, prozori, vrata, školska dvorana i pomagala u dvorani...). U ovome dijelu sata učenici sami nabrajaju što je to imovina učenika u školi, a što je školska imovina. (Zadatak je naučiti značenje ta dva izraza.)

2. aktivnost: Što je pravilno?

Oluja ideja: Učenici rade u skupinama po 4 učenika (Kako bi skupine bile ravnopravne u ostvarivanju zadatka, preporuka je da ih formira učiteljica/učitelj).

1. skupina: zapiši pravilno ponašanje učenika za vrijeme trajanja školskoga sata

2. skupina: zapiši pravilno ponašanje učenika za vrijeme trajanja odmora

3. skupina: zapiši pravilno ponašanje prema odraslima u školi

4. skupina: zapiši pravilan odnos prema tuđim stvarima u učionici

5. skupina: zapiši pravilan odnos prema školskoj imovini

6. skupina: zapiši što znači redovito obavljanje školskih zadataka

3. aktivnost: Odabiri razrednih pravila

Nakon predstavljanja uradaka skupina, formuliramo naša razredna pravila.

Pravila se mogu samo zapisati, a mogu se i likovno osmisliti u sljedećoj etapi sata.

Bitno je da se pravila istaknu na vidno mjesto u učionici kako bi ih djeca što prije zapamtila. Potrebno je bilo otprilike dva tjedna da svi u razredu točno znaju pravila, ali i kad su ih sami prekršili.

Ovo su naša pravila: (U foto-prilogu je i prijedlog kako djeca likovno mogu zabilježiti pravila.)

Prilog 1.

RAZREDNA PRAVILA 1. a

1. REDOVNO ĆU I NA VRIJEME DOLAZITI NA NASTAVU.

2. NEĆU KASNITI NA ŠKOLSKI SAT.

3. POŠTIVAT ĆU ODRASLE PRISTOJNIM OBRAĆANJEM.

4. KAD DRUGI GOVORE, JA ŠUTIM.

5. DRUGI ŽELE UČITI, JA IH NEĆU OMETATI.

6. PRISTOJNO ĆU SE IZRAŽAVATI.

7. BIT ĆU PRIJATELJ.

8. REDOVITO ĆU DONOSITI PRIBOR ZA NASTAVU.

9. REDOVITO ĆU PISATI ZADAĆU.

10. PAZIT ĆU NA TUĐE I SVOJE STVARI.

4. aktivnost: Način provođenja projekta

Dogovorili smo da će dežurni učenici svakoga dana na ploču staviti tablicu. (Tablicu smo postavljali na početak ploče magnetom u visini koju svaki učenik može dosegnuti i ona bi tu ostala do završetka nastave.) U tablicu učenici bilježe točkicu olovkom svaki puta kad prekrše neko od pravila.

Napomena: Za svaki tjedan treba pripremiti novu tjednu tablicu.

PRILOG 2: Tjedna tablica u koju bilježimo točkice tijekom tjedna

POŠTUJEM PRAVILA

Poštujem li pravila rada i života u školi?

Sama/sam stavim točkicu u tablicu, ako ne poštujem pravila.

|  |  |  |
| --- | --- | --- |
| Red.br. | IME I PREZIME | TOČKICE |
| 1. |  |  |
| 2. |  |  |
| 3. |  |  |
| 4. |  |  |
| 5. |  |  |
| 6. |  |  |
| 7. |  |  |
| 8. |  |  |
| 9. |  |  |
| 10. |  |  |
| 11. |  |  |
| 12. |  |  |
| 13. |  |  |
| 14. |  |  |
| 15. |  |  |
| 16. |  |  |
| 17. |  |  |
| 18. |  |  |
| 19. |  |  |
| 20. |  |  |
| 21. |  |  |
| 22. |  |  |
| 23. |  |  |
| 24. |  |  |
| 25. |  |  |

Na kraju godine najbolji u poštivanju pravila dobivaju diplome.

Potrudi se! I ti možeš dobiti diplomu.

Na kraju tjedna dežurni učenici imaju zadatak prebrojati točkice kod svakog učenika. Dogovorili smo: 0 i 1 točkica – dobiva u tablicu projekta *osmijeh*, 2- 5 točkica – dobiva u tablicu *ravnoduška*, a više od 5 točkica *tužnog*. (Tijekom tjedna treba pripremiti dovoljan broj znakova za veliku projektnu tablicu. To sam realizirala tako da sam kod kuće printala papire u boji sa znakovima, a učenici koji tijekom tjedna neki zadatak u nastavi završe prije drugih, izrezivali bi znakove i stavljali u prozirnu kutiju. Znali su i tijekom odmora tražiti izrezivanje znakova.)

5. aktivnost: Znakovi projekta

Učenik Luka G. predložio je da znakovi budu u boji semafora. *Osmijeh* je najbolji, pa će u tablici on biti zelene boje. *Ravnoduško* će biti žute boje, a najlošiji – *tužni* znak će biti crvene boje. Tumač znakova smo napisali i ispod tablice projekta i cijelo vrijeme je tamo bio kako bi i roditelji mogli pratiti napredovanje svojega djeteta.

6. aktivnost: Ime projekta

Za ime projekta učenici daju prijedloge koje učiteljica/učitelj zapisuje na ploči. Bila su četiri prijedloga: Osmijeh, Mirko, Srećko i Dobrimir. Učenici su tajnim glasovanjem odlučili da će se projekt zvati *Dobrimir*. Tako je učenik Denis A. koji je predložio to ime postao kum projekta.

7. aktivnost: Realizacija projekta

Projekt se počeo realizirati tjedan dana nakon dogovora. Učenici su imali vrijeme od tjedan dana proučavati pravila koja su sami osmislili i već komentirali kako su neki prekršili pravila. Jedva su dočekali početak tjedna u kojemu će se projekt početi realizirati.

U početku je učenike trebalo svakodnevno nekoliko puta podsjećati na pravila projekta, te kako trebaju zabilježiti točkicu u tablicu. Nakon otprilike dva tjedna učenici su točno znali kad su učinili nešto mimo pravila i sami su tijekom dana ili čak školskoga sata išli bilježiti točkice.

PRILOG 3:

Primjeri:

a) Pratim ponašanje učenika prilikom dolaska u učionicu. Učenik mi kaže kako je zaboravio papuče. Nakon ulaska u učionicu, učenik odlazi staviti točkicu u tjednu tablicu.

b) Za vrijeme malog odmora Marko je nešto ružno rekao Vinku. Marko ide zabilježiti točkicu u tjednu tablicu.

c) Netko nema zadaću ili pribor za likovni. U tjednu tablicu zabilježi točkicu.

d) Vesna priča na satu u isto vrijeme kad i učiteljica. Treba otići staviti točkicu.

Potrebno je odmah reagirati. U početku učitelj pita učenika je li prekršio razredno pravilo, a nakon nekoga vremena učenici bez nadzora učitelja znaju kad su prekršili pravilo i jednostavno sami odlaze zabilježiti točkicu.

Na kraju svakoga tjedna dežurni učenik je brojio zarađene točkice i govorio svakom učeniku koji znak treba zalijepiti u tablicu. Za tu aktivnost svakoga petka na kraju dana trebalo je ostaviti oko 10 minuta. Cijelu aktivnost učenici provode samostalno.

Roditelji su na roditeljskom sastanku upoznati s projektom, te bi svaki puta kad su došli na informacije najprije pogledali u tablicu kako bi vidjeli što su njihova djeca u tjednima zaradila.

Dogovoreno je da će učenik koji do kraja godine bude imao sve osmijehe dobiti diplomu kao pobjednik „Dobrimira“, a ostali učenici koji najveći dio vremena budu zarađivali osmijehe bit će javno na priredbi pohvaljeni pred roditeljima.

8. aktivnost: Evaluacija

Na završnoj priredbi prvoga razreda koju smo pripremili za roditelje zadnji dan nastave pobjednica projekta „Dobrimir“ je dobila Diplomu, a učenici koji su u svim tjednima „zaradili“ osmijehe javno su pohvaljeni. Pohvalila sam i ostale učenike, jer je i kod njih bio vidljiv napredak u ponašanju i odnosu prema radu. (Treba čuvati tjedne tablice, kako bi na kraju godine bilo vidljivo koja je učenica imala / koji je učenik imao najmanje točkica).

Iako se u prvim tjednima učitelj/ica treba nešto više angažirati, djeca vrlo brzo usvajaju pravila, ako inzistiramo na njima. Preporučujem ovako nešto i drugim učiteljicama/učiteljima jer se pokazalo da ovakvim praćenjem ponašanja i rada učenika pisanje domaćih zadaća gotovo da nije izostajalo niti kod jednog učenika, pažljivi su na satu, ne kasne na nastavu, gotovo svi učenici uvijek imaju potreban pribor za rad, pristojni su i pažljivi jedni prema drugima, te uopće ne mogu reći da u razredu imam učenika koji je problematičnog ponašanja, a uvjerenja sam da je u tome pomogao i razredni prijatelj „Dobrimir“. Učenici su na taj način razvijali i vlastitu odgovornost ako su nešto dobro ili loše učinili i osvijestili pojam poštivanja pravila.